Annonce

Godt nok kører letbanens tog på skinner akkurat som de storebror-tog, DSB og Arriva kører med.

Ingen bomme og ingen sikkerhedshegn, når letbanen kører. Det bliver let at komme ned på havnen, hvor Aarhus Kommune er i færd med at anlægge denne 12.000 kvadratmeter store havneplads. Visualisering: Urbanmediaspace.dk

Men taler man sikkerhedsforanstaltinger, så lever letbanen i en helt anden verden end DSB og Arriva.

På Place Massena ved havnen i Nice deler byens letbane pladsen med fodgængere og cyklister. Det går fint, fordi farver og overfladet skifter ved sporet. Det får folk til helt intuitivt at passe på. Foto: Iris/Scanpix

Det åbner helt nye muligheder på Aarhus Havn, og dem beskriver letbanen i et nyhedsbrev.

Letbanen kører højst 30 kilometer i timen på havnestrækningen. Den bremser meget bedre end et stort tog, og den kører blandt de øvrige trafikanter efter et princip, der hedder »shared space«.

Det betyder, at de bomme og de sikkerhedshegn, der var nødvendige, da Aarhus Nærbanes Desiro-tog kørte på strækningen, aldrig kommer op igen.

Annonce

Kommer der tog

Hvis blot man lige husker at kigge efter, om der kommer tog, kan man frit krydse over letbanens spor. Det er i øvrigt meget nemt, da skinnerne kommer til at ligge i niveau med fliserne.

Derfor forudser teknik- og miljørådmand Kristian Würtz (S), at Aarhus kommer til at orientere sig mod vandet på en helt anden måde end i dag.

»Det kan styrke livskvaliteten hos de tusinder af mennesker, der bor, arbejder og passerer forbi langs havnen,« siger Kristian Würtz til letbanens nyhedsbrev.

Havnen er i dag én stor byggeplads, fordi Aarhus Kommune er i gang med at anlægge torve og åbne pladser. En af dem er Havnepladsen, der med sine 12.000 kvadratmeter bliver dobbelt så stor som Store Torv og Lille Torv. Tilsammen.

Annonce

Vækst i gadelivet

»Havnepladsen bliver et fikspunkt, der knytter Sydhavnen, Risskov og Aarhus Ø sammen med centrum. Vi vil se en stor vækst i gadelivet, hvor flere vil spise frokost, drikke kaffe og gå ture i det hele taget,« siger Kristian Würtz.

Letbanens direktør, Claus Rehfeld Moshøj, håber, at fodgængere og cyklister vil holde godt øje med toget.

»De kan fint krydse letbanens spor, men det er en transportkorridor, så det er ikke en god ide at færdes på eller lige op ad sporene,« siger Claus Rehfeld Moshøj.

I sit arbejde med at højne sikkerheden på havnen har Aarhus Letbane studeret byer i både Schweiz og Frankrig, hvor »shared space« er helt almindeligt.

Især har den store Place Massena ved havnen i Nice været til inspiration.

»Selv når pladsen i Nice er fuld af liv, så har letbanen fri passage takket være skiftet i farver og overflader, som får folk til helt intuitivt at holde sig fra sporene,« siger Claus Rehfeld Moshøj.

På Aarhus Havn vil letbanens spor få en særlig farve og belægning. Desuden vil der være små forhøjninger langs sporene.

»Det skal gøre det let at fornemme, om man kan komme i vejen for toget. Især bag Toldboden er der dårlige oversigtsforhold, så her gør vi ekstra meget ud af markeringerne,« siger Claus Rehfeld Moshøj.

Husk at du kan følge os på Facebook - Stiften.dk alt om byudvikling - hvis du har særlig interesse for udviklingen i Aarhus.